Í fyrsta sinn í 15 ár er stefnt að því að byggja fjölda íbúðarhúsa norður af Akureyri. Mikill áhugi er á lóðunum og færri fengu úthlutun en vildu.
Í Holtahverfi á Akureyri hefur verið unnið að deiliskipulagi fyrir nýtt íbúðahverfi í nokkur ár. Þar er gert ráð fyrir um 300 íbúðum. Skipulagsráð Akureyrarbæjar úthlutaði í síðustu viku 19 lóðum og var áhuginn svo mikill að dregið var úr gildum umsóknum á fundi ráðsins. Áður hafði lóðum verið úthlutað undir íbúðir fyrir eldri borgara.
Pétur Ingi Haraldsson, sviðsstjóri skipulagssviðs Akureyrar, segir að þessi mikli áhugi hafi ekki beint komið á óvart.
Þetta er samt fyrsta hverfið í langan tíma sem við erum að byggja norðan megin í bænum. Það eru 15 ár liðin frá því það var byggt var síðast norðanmegin. Hingað til, síðustu ár, höfum við verið að
byggja til suðurs. Og fyrir þá sem vilja búa í norðurhlutanum er þetta kærkomin viðbót.
Pétur segir að síðustu tvö ár hafi uppbygging verið mikil víðsvegar um landið. Á Akureyri sé fjölgunin þó meiri en verið hefur.
Það er búin að vera meiri fjölgun á þessu ári heldur en undanfarin ár. Nú þegar er komin 1,8 prósent fjölgun á þessu ári á meðan það var búið að vera eitt prósent síðustu ár og jafnvel lægra.
Þannig að þetta er góð þróun.
Enn á eftir að búa nokkrar lóðir undir útboð þar sem gert er ráð fyrir um 50 íbúðum. Lóðirnar sem þegar hefur verið úthlutað eiga að verða tilbúnar undir byggingar í vor.